“Slušam kako zadnjih dana članovi vodstva SDP-a traže razloge poraza i pričaju da birači nisu shvatili opasnost od dolaska na vlast Plenkovića i HDZ-a. Odgovornost se pokušava podijeliti s potencijalnim glasačima Narodne koalicije, koji su apstinirali ili podržali ostale liste.

Istina je potpuno suprotna, a svodi se na to da je u jednom trenutku Milanović odustao od dogovorene strategije i započeo solo kampanju. Potpuno se odustalo od isticanja vrijednosnih razlika između nas i HDZ-a i Mosta, a onda je uslijedio sastanak s braniteljima i izjave o Srbima, koje su nas upropastile”, započeo je priču SDP-ov dužnosnik, koji je posljednjih mjeseci sudjelovao u svim dijelovima nedavne izborne kampanje.

Broj mandata

Riječ je o osobi koja je sudjelovala i u prošlogodišnjim izborima, kada je zahvaljujući dobroj strategiji, ali i pridržavanju dogovora, SDP-ova koalicija uspela izvući isti broj mandata kao HDZ. Iako su ankete sugerirale pobjedu Narodne koalicije - ispričao je izvor Jutarnjeg lista - a dogovor je bio da se u kampanji podsjeća na uspjehe Milanovićeve Vlade i loše poteze Vlade HDZ-Most, lider SDP-a iznenada je odustao.

“Dogovorili smo se da ćemo napadati Most kao nekompetentnu skupinu, a Milanović to nije htio raditi jer je mislio da će nakon izbora Božu Petrova uspjeti nagovoriti na koaliciju. Onda smo negdje odustali i od isticanja vrijednosnih razlika u odnosu na desnicu i zadnjih tjedana nitko nije govorio kako je Vlada smjenjivala novinare, ukidala školski kurikulum i šutke promatrala tisuće onih koji po Zagrebu uzvikuju ‘Za dom spremni’”, pojasnio je ovaj SDP-ovac.

Pet pogrešaka

Bilo je i tragikomičnih pogrešaka. Jumbo-plakati “Siguran smjer za zdravstvo” na kojima se kao uspjeh spominje izgradnja moderne bolnice u Puli poslani su u Zadar u kojem se nalazi jedna od najdevastiranijih općih bolnica u Hrvatskoj.

“Rekao bih da postoji pet ključnih pogrešaka koje su za posljedicu imale uvjerljiv izborni poraz. A to su iznenadna odluka da se ne ide protiv Mosta, plakati s lijepim vizualima, ali koje ni članovi nisu uspjeli raspoznati, vrijednosno vrludanje, Milanovićevo soliranje i svatko je pričao svoje, nije bilo zajedničke strategije.”

Zbog toga jedan dio sudionika SDP-ove kampanje s dosta ljutnje sluša recentna objašnjenja zato su izgubljeni izbori.